РЕШЕНИЕ НА КОМИСИЯТА
от 13 юли 2007 година
за изменение на Решение 2006/415/ЕО относно някои защитни мерки по отношение на високопатогенната инфлуенца по птиците от подтип H5N1 по домашните птици в Общността
(нотифицирано под номер C(2007) 3327)
(Текст от значение за ЕИП)
(2007/496/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като взе предвид Директива 2005/94/ЕО на Съвета от 20 декември 2005 г. относно мерките на Общността за контрол върху инфлуенцата по птиците и за отмяна на Директива 92/40/ЕИО (3), и по-специално член 63, параграф 3 от нея,
като има предвид, че:
(1)
С Решение 2006/415/ЕО на Комисията от 14 юни 2006 г. относно някои защитни мерки по отношение на високопатогенната инфлуенца по птиците от подтип H5N1 по домашните птици в Общността и за отмяна на Решение 2006/135/ЕО (4) бяха определени някои предпазни мерки с оглед предотвратяване разпространението на тази болест, включително и установяването на области А и Б в случай на подозирано или потвърдено избухване на болестта.
(2)
След избухването на високопатогенна инфлуенца от подтип H5N1 в Чешката република Комисията прие Решение 2007/434/ЕО от 21 юни 2007 г. за изменение на Решение 2006/415/ЕО относно някои защитни мерки по отношение на високопатогенната инфлуенца по птиците от подтип H5 по домашните птици в Чешката република (5).
(3)
В следващите дни Комисията прие Решение 2007/454/ЕО от 29 юни 2007 г. за изменение на Решение 2006/415/ЕО относно защитните мерки във връзка с високо патогенната инфлуенца от подтип H5N1 по птиците в Общността (6), за да потвърди областите А и Б в Чешката република и за да определи продължителността на тази регионализация.
(4)
След избухване на високопатогенна инфлуенца от подтип H5N1 в Германия Комисията прие Решение 2007/483/ЕО от 9 юли 2007 г. за изменение на Решение 2006/415/ЕО относно някои защитни мерки по отношение на високопатогенната инфлуенца по птиците от подтип H5N1 по домашните птици в Германия (7).
(5)
Комисията разгледа тези мерки в сътрудничество с Германия и е удовлетворена от факта, че границите на областите А и Б, установени от компетентните органи в тази държава-членка, са на достатъчно разстояние от действителното местоположение на избухването. Следователно областите А и Б в Германия могат да бъдат потвърдени и да се определи продължителността на тази регионализация.
(6)
Временните защитни мерки, предвидени в Решения 2007/434/ЕО и 2007/483/ЕО трябва понастоящем да бъдат потвърдени. В допълнение епидемиологичната ситуация с избухването на инфлуенца по птиците по домашните птици в Чешката република изисква изменение на зоните с ограничен достъп и на продължителността на мерките.
(7)
Освен това Унгария и Обединеното кралство уведомиха Комисията, че всички контролни мерки във връзка с избухванията на високопатогенната инфлуенца от подтип H5N1 на тяхна територия са спрени на 12 март 2007 г. и следователно мерките, установени в съответствие с член 4, параграф 2 за областите А и Б, вече не са необходими.
(8)
Решение 2006/415/ЕО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2006/415/ЕО се заменя с текста в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 13 юли 2007 година.